<classify> NAIBU Waziri wa Fedha na Mipango, Dk Ashatu Kijaji amezitaka halmashauri zote nchini kuwekeza na kufanya biashara na Benki ya Biadhara ya DCB.Dk Kijaji alitoa rai hiyo wakati wa hafla ya kutangaza matokeo ya uuzaji wa hisa za Benki ya DCB ulianza Novemba 12, 2018 na kufungwa Januari 31 mwaka huu na kuwa kufanya hivyo kutafanya halmashauri kuwekeza na kujiongezea mapato.Aidha, Dk Kijaji ameutaka uongozi wa Benki ya DCB kuhakikisha inajitofautisha na taasisi zingine za fedha kwa kutoa huduma katika vijiji na miji ambako asilimia 75 ya watu wake ni wa kipato cha kati na chini. Nina imani kuwa Benki hii inaweza kuwa miongoni mwa benki za juu katika taasisi za fedha ndani ya miaka mitano na hili litafanikiwa tu endapo mtawekeza na kwenda kutoa huduma kwenye vijiji na miji midogo ambako ndiko waliko wananchi wengi wa kipati cha kati na chini, alisema.Akitoa taarifa ya matokeo ya uuzaji hisa za benki, Mwenyekiti wa Bodi ya Benki ya DCB, Profesa, Lucian Msambichaka alisema benki hiyo imeuza hisa 36,635,435 ikilinganishwa na hisa 33,913,948 zilizotarajiwa kuuzwa, ikiwa ni sawa mauzo ya asilimia 108. Kati ya hisa zilizouzwa, hisa 23,681,321 zilinunuliwa na wanahisa wa benki ya DCB, wakati hisa 12,954,114 zilinunuliwa na wanahisa wapya wa benki hiyo, alisema.Aliongeza kuwa mauzo hayo yanatarajia kukusanya kiasi cha Sh bilioni 9.7 ikilinganishwa na Sh bilioni 8.98 zilizotarajiwa kukusanywa, ikiwa ni sawa na ongezeko la asilimia 8.01. Mauzo hayo yalifanyika baada ya Mamlaka ya Masoko ya Mitaji na Dhamana kuidhinisha waraka wa matarajio wa Benki ya DCB kuuza hisa za upendeleo 33,913,948 kwa bei ya Sh 265 kwa kila hisa, huku benki ikilenga kukusanya kiasi cha Sh 8,987,196,220 kama mtaji.Alisema kupitia mauzo hayo, mtaji wa benki unatarajiwa kuongezeka kutoka Sh bilioni 16.9 hadi kufikia Sh bilioni 26.7 ikiwa ni ongezeko la asilimia 57. Mamlaka ya Masoko ya Mitaji na Dhamana imeidhinisha daftari la wanahisa wapya wa benki hiyo ambapo hisa zao zinatarajiwa kuorodheshwa na kuanza kuuzwa katika Soko la Hisa la Dar es Salaam Mei 2 mwaka huu, alisema.  <topic>: kitaifa 